               EUROOPA KOMISJON
            Brüssel,27.7.2018
            COM(2018) 559 final
            2018/0295(NLE)
            Ettepanek:
            NÕUKOGU OTSUS
            seisukoha kohta, mis võetakse Euroopa Liidu nimel Rahvusvahelise Raudteevedude Valitsustevahelise Organisatsiooni (OTIF) üldkogu 13. istungjärgul rahvusvahelise raudteeveo konventsioonis (COTIF) ja selle liidetes tehtavate teatavate muudatuste kohta

               SELETUSKIRI

               1.Ettepaneku reguleerimisese

               Käesolev ettepanek käsitleb otsust, millega määratakse kindlaks liidu nimel Rahvusvaheliste Raudteevedude Valitsustevahelise Organisatsiooni (OTIF) üldkogu 13. istungjärgul (mis toimub 25. ja 26. septembril 2018) võetav seisukoht seoses rahvusvahelise raudteeveo konventsioonis (COTIF) ja selle lisades tehtavate teatavate muudatustega. Istungiga seotud dokumendid on saadaval OTIFi veebisaidil aadressil:

                  http://extranet.otif.org/en/?page_id=1071

               .

               2.Ettepaneku taust

               2.1.Rahvusvahelise raudteeveo konventsioon (COTIF)

               COTIFiga reguleeritakse OTIFi tegevust, eesmärke, volitusi, suhteid liikmesriikidega ja tegevust üldiselt. COTIFiga on liitunud 46 riiki, sealhulgas ELi 26 liikmesriiki, v.a Küpros ja Malta. Alates 1. juulist 2011 on ka Euroopa Liit COTIFi osaline.

               COTIF koosneb kahest osast – konventsiooni põhiosa ja seitse lisa, millega kehtestatakse ühtne raudteeõigus, s.o reisijate- ja kaubaveo kohta kehtivad tehnilised funktsionaalnõuded ja sellekohased näidislepingud (lisa A. Reisijate ja pagasi rahvusvahelise raudteeveo leping – CIV; lisa B. Kaupade rahvusvahelise raudteeveo leping – CIM; lisa C. Ohtlike kaupade rahvusvaheline raudteevedu – RID; lisa D. Veeremite kasutamist rahvusvahelises raudteeliikluses käsitlev leping – CUV; lisa E. Taristu kasutamist rahvusvahelises raudteeliikluses käsitlev leping – CUI; lisa F. Rahvusvahelises liikluses kasutatava raudteematerjali suhtes kohaldatavate tehniliste standardite kehtestamine ja ühtsete tehniliste nõuete vastuvõtmine – APTU; lisa G. Rahvusvahelises liikluses kasutatavale raudteematerjalile tehnilise kasutusloa andmine – ATMF).

               2.2.Euroopa Liidu ja Rahvusvaheliste Raudteevedude Valitsustevahelise Organisatsiooni (OTIF) vaheline leping

               Nõukogu võttis 16. juunil 2011 vastu nõukogu otsuse 2013/103/EL Euroopa Liidu ja Rahvusvaheliste Raudteevedude Valitsustevahelise Organisatsiooni vahelise lepingu (Euroopa Liidu ühinemise kohta 9. mai 1980. aasta rahvusvahelise raudteeveo konventsiooniga (COTIF), mida on muudetud 3. juuni 1999. aasta Vilniuse protokolliga) allakirjutamise ja sõlmimise kohta. Leping jõustus 1. juulil 2011. Nõukogu otsuses 2013/103/EL on täpsustatud, et OTIFi istungitel esindab liitu komisjon. Samuti sisaldab see liidu deklaratsiooni pädevuse teostamise kohta (I lisa) ning nõukogu, liikmesriikide ja komisjoni sisekorda OTIFi raames toimuvate menetluste jaoks (III lisa).

               2.3.OTIFI üldkogu

               OTIFi üldkogu on OTIFi kõrgeim otsuseid tegev organ. Üldkogu korralised istungjärgud toimuvad iga kolme aasta tagant. Üldkogu võib korraldada ka erakorralisi istungjärke. Üldkogu võtab vastu otsuseid konventsiooni muutmise ettepanekute kohta. Juhtumist sõltuvalt peavad kas kaks kolmandikku või pooled liikmesriikidest vastuvõetud muudatused heaks kiitma. Viimane üldkogu toimus septembris 2015.

               Liit ja/või liikmesriigid osalevad selles vastavalt OTIFi menetluskorrale ja üldkogu kodukorrale ning liidu COTIFiga ühinemise lepingu sätetele.

               Üldkogu kvoorum on koos, kui enamik või kaks kolmandikku hääleõigust omavatest OTIFi osalisriikidest on hääletamise ajal esindatud.

               2.4.OTIFi üldkogu kavandatav akt

               25. ja 26. septembril 2018 toimuval üldkogu 13. istungjärgul peaks OTIFi üldkogu võtma vastu COTIFi ja selle lisasse E (taristu kasutamist rahvusvahelises raudteeliikluses käsitlev leping – CUI) ja lisasse G (rahvusvahelises liikluses kasutatavale raudteematerjalile tehnilise kasutusloa andmine – ATMF) tehtavad teatavad muudatused ning tegema otsuse COTIFi uue lisa H (mis käsitleb rongide ohutut käitamist rahvusvahelises liikluses) kohta.

               Kavandatav akt muutub osaliste jaoks siduvaks kooskõlas COTIFi artiklitega 33 ja 34; artiklis 34 on sätestatud:

               „1. Peasekretär teavitab osalisriike konventsiooni nendest muudatustest, mille kohta teeb otsuse üldkogu.

               2. Konventsiooni muudatused, mille kohta teeb otsuse üldkogu, jõustuvad kõigi osalisriikide suhtes kaksteist kuud pärast seda, kui muudatused on heaks kiitnud pooled osalisriikidest, välja arvatud need, kes on enne muudatuste jõustumist deklareerinud, et nad ei kiida selliseid muudatusi heaks.

               3. Üldkogu poolt vastu võetud konventsiooni lisade muudatused, mille kohta teeb otsuse üldkogu, jõustuvad kõikide osalisriikide suhtes kaksteist kuud pärast seda, kui muudatused on heaks kiitnud pooled nendest osalisriikidest, kes ei ole esitanud artikli 42 lõike 1 esimese lause kohast deklaratsiooni, välja arvatud nende osalisriikide suhtes, kes on enne muudatuste jõustumist deklareerinud, et nad neid heaks ei kiida, ja välja arvatud need, kes on esitanud artikli 42 lõike 1 esimese lause kohase deklaratsiooni.“

               Oma 13. istungjärgul teeb üldkogu otsuseid ka teatavates täiendavates küsimustes, nt kodukorra muutmine, OTIFI peasekretäri valimine, halduskomisjoni liikmete valimine.

               3.Liidu nimel võetav seisukoht

               Kõiki OTIFi üldkogu 13. istungjärgul käsitletavaid olulisi päevakorrapunkte on juba arutatud 2018. aasta veebruaris läbivaatamiskomitee 26. istungjärgul ja/või need on kõnealusel istungjärgul heaks kiidetud. See kehtib eelkõige punktide 10, 12, 13 ja 14 kohta. Kui see on asjakohane, tugineb seega liidu nimel võetav seisukoht ja hääleõiguste liidu nimel kasutamise kindlaksmääramine nõukogu otsusele (EL) 2018/319
                  1
                või tuleneb sellest.

               Seisukoha selgitused ja põhjendused on kokkuvõtlikult esitatud allpool.

               5. päevakorrapunkt – Kodukorra muutmine

               OTIFi kodukorra kavandatavad muudatused on seotud dokumentide esitamise ja saatmisega, sõltumatute ekspertide osalemisega ning piirkondlike organisatsioonide õiguste kasutamist käsitlevate sätete täpsustamisega. Praegune kodukord võeti vastu enne seda, kui liit COTIFiga ühines, seepärast tuleb teatavaid sätteid ajakohastada, eriti neid, millega määratakse kindlaks kvoorum ja milles käsitletakse liidu hääletamisõigusi (artiklid 20 ja 21), et need vastaksid COTIFi artiklile 38 ja ELi-OTIFi lepingule. Muude kavandatavate muudatuste eesmärk on tagada, et üldkogu menetlus oleks nõuetekohane, võttes aluseks parimad olemasolevad rahvusvahelised tavad ja OTIFi tavad; neid muudatusi tuleks toetada.

               8. päevakorrapunkt – koostöö rahvusvaheliste organisatsioonide ja ühendustega

               OTIFi sekretariaadi ettepanek koosneb üldkogu otsusest, millega antakse halduskomisjonile volitus luua konsulteerimise eesmärgil teiste rahvusvaheliste organisatsioonide ja ühendustega kontaktrühmi ja saata neid rühmi laiali ning juhtida selliste rühmade tööd. Praeguses etapis toetab liit seda eesmärki, et võimaldada teatavat paindlikkust kõnealustes küsimustes. Siiski ei saa liit aktsepteerida ettepanekut kui sellist, kuna sellega antakse halduskomisjonile uus ülesanne, mis läheb kaugemale COTIFi artikli 15 lõikes 2 sätestatust, ilma et konventsiooni muudetaks ametlikult kooskõlas kohaldatava korraga.

               Seepärast peab liit lükkama tagasi OTIFi sekretariaadi ettepaneku ja ta võib selle asemel teha ettepaneku, et üldkogu peaks looma kooskõlas konventsiooni artikli 13 lõikega 2 ajutise komitee, kelle ülesanne on luua konsulteerimise eesmärgil teiste rahvusvaheliste organisatsioonide ja ühendustega kontaktrühmi ja saata neid rühmi laiali ning juhtida selliste rühmade tööd. Komitee tegevus peaks juhinduma OTIFi tööprogrammist ja olema sellega kooskõlas. Seoses sellega on oluline meeles pidada, et kõnealustel ülesannetel on kõigis valdkondades praktilised tagajärjed poliitika arendamisele OTIFi tasandil. Seega on vaja tagada, et liit on täielikult kaasatud nimetatud tegevustesse kooskõlas ühinemislepingu artikli 5 lõikega 1.

               Neli aastat peaks olema asjakohane ajavahemik, et hinnata enne aegumist, kas on saadud piisavalt kogemusi. Kui see on nii, võiks pärast asjakohast ettevalmistustööd kaaluda konventsiooni muudatust struktuurse lahendusena, kooskõlas ühinemislepingu artikli 5 lõikega 1 antud liidu tagatistega.

               10. päevakorrapunkt – Konventsiooni põhiosa osaline läbivaatamine: COTIFi läbivaatamise menetluse muutmine

               Vastavalt läbivaatamiskomitee 2018. aasta veebruari 26. istungjärgu vastavate arutelude tulemusele on asjakohane ja vajalik toetada COTIFi kavandatavat muudatust, et sätestada üldkogu poolt vastu võetud lisade muudatuste jõustumiseks kindel ajavahemik (36 kuud) ja samuti paindlikkuse klausel, mis võimaldab pikendada sellist tähtaega igal üksikjuhul eraldi, kui üldkogu on COTIFi konventsiooni artikli 14 lõike 6 kohase häälteenamusega sedasi otsustanud. Ettepaneku eesmärk on parandada ja lihtsustada COTIFi läbivaatamise menetlust, et tagada konventsiooni ja selle lisade muudatuste järjepidev ja kiire rakendamine ning vältida praeguse aeganõudva läbivaatamismenetluse negatiivset mõju, sealhulgas sisemisi vastuolusid, kui läbivaatamiskomitee ja üldkogu poolt vastu võetud muudatused ei ole omavahel kooskõlas, ja väliseid vastuolusid, eelkõige liidu õigusega.

               12. päevakorrapunkt – CUI ühtsete eeskirjade osaline läbivaatamine

               Vastavalt läbivaatamiskomitee 2018. aasta veebruari 26. istungjärgul heaks kiidetud muudatustele on asjakohane ja vajalik toetada CUI ühtsete eeskirjade muudatusi, mille eesmärk on täpsustada CUI ühtsete eeskirjade kohaldamisala, sätestades artiklis 3 mõiste „rahvusvaheline raudteeliiklus“, mis on „liiklus, mille jaoks on vaja kasutada rahvusvahelist raudteeliini või mitut järjestikust riigisisest raudteeliini, mis asuvad vähemalt kahes liikmesriigis ja mida koordineerivad asjaomased taristuettevõtjad“, ja muutes vastavalt artiklit 1 (kohaldamisala), säilitades ühtlasi seose CIVi ja CIMi ühtsete eeskirjadega. Eesmärk on tagada, et CUI ühtseid eeskirju kohaldatakse süstemaatilisemalt nende kavandatud eesmärgi, st rahvusvahelise raudteeliikluse jaoks. Kavandatavad muudatused on kooskõlas liidu õigustiku määratluste ja sätetega, mis käsitlevad raudteetaristu haldamist ja taristuettevõtjatevahelist koordineerimist (nt direktiivi 2012/34/EL
                  2
                (uuesti sõnastatud) artiklid 40, 43 ja 46). Artikli 8 (ettevõtja vastutus) jaoks kavandatud muudatus on redaktsiooniline ega mõjuta sätte ulatust ega sisu. Artikli 9 ning artiklite 3, 5, 5a, 7 ja 10 jaoks esitatud kavandatavad muudatused on üksnes redaktsioonilised.

               13. päevakorrapunkt – ATMFi ühtsete eeskirjade osaline läbivaatamine

               Läbivaatamiskomitee 26. istungjärgul võetu vastu ATMFi ühtsete eeskirjade osaline läbivaatamine. See läbivaatamine eeldas aga ATMFi ühtsete eeskirjade artiklitesse 1, 3 ja 9 teatavate väikeste redaktsiooniliste või keeleliste muudatuste tegemist, mis ei kuulu läbivaatamiskomitee pädevusse. Seega peaks need muudatused vastu võtma üldkogu. ATMFi ühtsete eeskirjade sätted on kooskõlas Euroopa Liidu koostalitlusvõime direktiiviga 2008/57/EÜ
                  3
                ja ohutusdirektiivi 2004/49/EÜ
                  4
                osaga. Neljanda raudteepaketi vastuvõtmisega 2016. aastal muutis liit mitut selle õigustiku sätet. Komisjoni tehtud analüüsi alusel valmistasid OTIFi sekretariaat ja asjaomased töörühmad ette muudatused, mis käsitlevad ATMFi ühtsete eeskirjade artikleid 2, 3a, 5, 6, 7, 10, 10b, 11 ja 13. Need muudatused on vajalikud, et ühtlustada terminoloogiat uute ELi sätetega ja võtta arvesse ELi menetluslikke muudatusi, eelkõige asjaolu, et Euroopa Liidu Raudteeamet on pädev andma välja veeremilube. Muutmisettepanekud ei mõjuta ATMFi põhikontseptsiooni.

               14. päevakorrapunkt – Uus liide H, mis käsitleb rongide ohutut käitamist rahvusvahelises liikluses

               Uue lisa H kavandis esitatakse sätted, mis reguleerivad rongide ohutut käitamist rahvusvahelises liikluses, eesmärgiga ühtlustada COTIFi liidu õigustikuga ja toetada koostalitlust väljaspool Euroopa Liitu. Kavandatav tekst on kooskõlas uue ohutusdirektiivi (EL) 2016/798
                  5
                sätetega ja seonduvate teiseste õigusaktidega. Ettepanekut lisada uus lisa H tuleks toetada. Seepärast on ka vaja muuta COTIFi konventsiooni teatavaid sätteid.

               Kavandatud tekstid esitatakse üldkogule vastavalt läbivaatamiskomitee 26. istungjärgul tehtud otsusele ja need on täielikult kooskõlas liidu seisukohaga, mida kaitsti läbivaatamiskomitees.

               4.Õiguslik alus

               4.1.Menetlusõiguslik alus

               ELi toimimise lepingu artikli 218 lõikes 9 on sätestatud, et nõukogu võtab komisjoni ettepaneku põhjal vastu otsuse, millega määratakse kindlaks lepingus sätestatud organis liidu nimel võetavad seisukohad, kui asjaomasel organil tuleb vastu võtta õigusliku toimega akte, välja arvatud õigusaktid, millega täiendatakse või muudetakse lepingu institutsioonilist raamistikku.

               Mõiste „õigusliku toimega aktid“ hõlmab akte, millel on õiguslikud tagajärjed asjaomase organi suhtes kehtiva rahvusvahelise õiguse normide alusel. Siia hulka kuuluvad ka sellised aktid, mis ei ole rahvusvahelise õiguse kohaselt siduvad, aga mis võivad mõjutada otsustavalt liidu seadusandja vastu võetud õigusaktide sisu
                  6
               .

               OTIFi üldkogu on lepinguga, s.t rahvusvahelise raudteeveo konventsiooniga (COTIF) ettenähtud organ. Akt, mille OTIFi üldkogu peab vastu võtma, on õigusliku toimega akt. Kavandatavad aktid võivad otsustavalt mõjutada raudteetransporti käsitlevate ELi õigusaktide sisu.

               Kavandatavad aktid ei täienda ega muuda lepingu institutsioonilist raamistikku.

               Seega on esildatud otsuse menetlusõiguslik alus ELi toimimise lepingu artikli 218 lõige 9.

               4.2.Materiaalõiguslik alus

               ELi toimimise lepingu artikli 218 lõike 9 kohase otsuse materiaalõiguslik alus sõltub eelkõige selle kavandatud akti eesmärgist ja sisust, mida liidu nimel võetav seisukoht puudutab. Kui kavandatud aktiga taotletakse kahte eesmärki või reguleeritakse kahte valdkonda ning üht neist võib pidada peamiseks või ülekaalukaks, samas kui teine on kõrvalise tähtsusega, peab ELi toimimise lepingu artikli 218 lõike 9 kohasel otsusel olema üksainus materiaalõiguslik alus, st peamise või ülekaaluka eesmärgi või valdkonna tõttu nõutav õiguslik alus.

               Kavandatava akti peamine eesmärk ja sisu on seotud raudteetranspordiga.

               Seepärast on esildatud otsuse materiaalõiguslik alus ELi toimimise lepingu artikkel 91.

               4.3.Järeldus

               Kavandatava otsuse õiguslik alus peaks olema ELi toimimise lepingu artikkel 91 koostoimes artikli 218 lõikega 9.

               5.Kavandatud akti avaldamine

               Kuna OTIFi üldkogu õigusaktiga muudetakse COTIFi konventsiooni ja mõnda selle lisa, on asjakohane see pärast vastuvõtmist avaldada Euroopa Liidu Teatajas.

               2018/0295 (NLE)

               Ettepanek:

               NÕUKOGU OTSUS

               seisukoha kohta, mis võetakse Euroopa Liidu nimel Rahvusvahelise Raudteevedude Valitsustevahelise Organisatsiooni (OTIF) üldkogu 13. istungjärgul rahvusvahelise raudteeveo konventsioonis (COTIF) ja selle liidetes tehtavate teatavate muudatuste kohta

               EUROOPA LIIDU NÕUKOGU,

               võttes arvesse Euroopa Liidu toimimise lepingut, eriti selle artiklit 91 koostoimes artikli 218 lõikega 9,

               võttes arvesse Euroopa Komisjoni ettepanekut

               ning arvestades järgmist:

               (1)Liit ühines 9. mai 1980. aasta rahvusvahelise raudteeveo konventsiooniga (edaspidi „COTIFi konventsioon“), mida on muudetud 3. juuni 1999. aasta Vilniuse protokolliga, kooskõlas nõukogu otsusega 2013/103/EL
                  7
               .

               (2)Nõukogu otsuses 2013/103/EL on täpsustatud, et komisjon esindab liitu Rahvusvahelise Raudteevedude Valitsustevahelise Organisatsiooni (OTIF) istungitel.

               (3)Kõik liikmesriigid, välja arvatud Küpros ja Malta, on COTIFi konventsiooni osalised ja kohaldavad seda.

               (4)OTIFi üldkogu (edaspidi „üldkogu“) loodi kooskõlas COTIFi konventsiooni artikli 13 lõike 1 punktiga a. 25. ja 26. septembril 2018 toimuval üldkogu 13. istungjärgul peaks üldkogu võtma vastu otsuse COTIFi ja selle lisasse E (taristu kasutamist rahvusvahelises raudteeliikluses käsitlev leping – CUI) ja selle lisasse G (rahvusvahelises liikluses kasutatavale raudteematerjalile tehnilise kasutusloa andmine – ATMF) tehtavate teatavate muudatuste kohta. Sellel istungjärgul peaks üldkogu tegema ka otsuse COTIFi konventsiooni uue lisa H (mis käsitleb rongide ohutut käitamist rahvusvahelises liikluses) vastuvõtmise kohta.

               (5)On asjakohane määrata kindlaks seisukoht, mis võetakse liidu nimel OTIFi üldkogu 13. istungjärgul, kuna COTIFi konventsiooni ja selle lisade kavandatavad muudatused on liidu jaoks siduvad ja võivad otsustavalt mõjutada liidu õiguse sisu, nimelt Euroopa Parlamendi ja nõukogu direktiivi (EL) 2016/797
                  8
                ning Euroopa Parlamendi ja nõukogu direktiivi (EL) 2016/798
                  9
               .

               (6)OTIFi üldkogu kodukorra muudatuste eesmärk on ajakohastada teatavaid sätteid tulenevalt sellest, et 2011. aastal ühines liit COTIFi konventsiooniga, eelkõige sätteid, millega reguleeritakse piirkondlike organisatsioonide hääleõigust ja määratakse kindlaks kvoorum.

               (7)COTIFi konventsiooni muudatuste eesmärk on parandada ja lihtsustada COTIFi konventsiooni läbivaatamise menetlust, et tagada selle lisade muudatuste järjepidev ja kiire rakendamine ning vältida praeguse aeganõudva läbivaatamismenetluse negatiivset mõju, sealhulgas sisemiste vastuolude riski, kui revisjonikomisjoni ja OTIFi üldkogu vastu võetud muudatused ei ole omavahel kooskõlas, ja väliseid vastuolusid, eelkõige liidu õigusega.

               (8)Lisa E (CUI) muudatuste eesmärk on täpsustada CUI ühtsete eeskirjade kohaldamisala, et tagada kõnealuste eeskirjade süstemaatilisem kohaldamine ettenähtud eesmärgil, s.o rahvusvahelises raudteeliikluses, näiteks kaubaveokoridorides ja rahvusvaheliste reisirongide suhtes.

               (9)Lisa G (ATMF) muudatuste eesmärk on saavutada OTIFi ja liidu eeskirjade ühtlustamine, seda eelkõige pärast liidu neljanda raudteepaketi vastuvõtmist 2016. aastal.

               (10)Enamik muudatusettepanekutest on kooskõlas liidu õiguse ja strateegiliste eesmärkidega ning seepärast peaks liit neid toetama.

               (11)Liidu seisukoht OTIFi üldkogu 13. istungjärgul peaks seepärast põhinema käesoleva otsuse lisal,

               ON VASTU VÕTNUD KÄESOLEVA OTSUSE:

               Artikkel 1

               1.Rahvusvahelise Raudteevedude Valitsustevahelise Organisatsiooni (OTIF) üldkogu 13. istungjärgul liidu nimel võetav seisukoht on esitatud lisas.

               2.Käesoleva otsuse lisas esitatud seisukoha väiksemate muudatuste osas võivad liidu esindajad üldkogul kokku leppida ilma nõukogu täiendava otsuseta.

               Artikkel 2

               Üldkogu 13. istungjärgul vastuvõetud otsused avaldatakse Euroopa Liidu Teatajas.

               Artikkel 3

               Käesolev otsus on adresseeritud komisjonile ja liikmesriikidele.

               Brüssel,

                     Nõukogu nimel

                     eesistuja

                     (1)

                        ELT L 62, 5.3.2018, lk 10.

                     (2)

                        Euroopa Parlamendi ja nõukogu 21. novembri 2012. aasta direktiiv 2012/34/EL, millega luuakse ühtne Euroopa raudteepiirkond (uuesti sõnastatud) (ELT L 343, 14.12.2012, lk 32).

                     (3)

                        Euroopa Parlamendi ja nõukogu 17. juuni 2008. aasta direktiiv 2008/57/EÜ ühenduse raudteesüsteemi koostalitlusvõime kohta (uuestisõnastamine) (ELT L 191, 18.7.2008, lk 1).

                     (4)

                        Euroopa Parlamendi ja nõukogu 29. aprilli 2004. aasta direktiiv 2004/49/EÜ ühenduse raudteede ohutuse kohta (ELT L 164, 30.4.2004, lk 44).

                     (5)

                        Euroopa Parlamendi ja nõukogu 11. mai 2016. aasta direktiiv (EL) 2016/798 raudteeohutuse kohta (uuesti sõnastatud) (ELT L 138, 26.5.2016, lk 102).

                     (6)

                        Euroopa Kohtu 7. oktoobri 2014. aasta otsus kohtuasjas Saksamaa vs. nõukogu, C-399/12, ECLI:EU:C:2014:2258, punktid 61–64.

                     (7)

                        Nõukogu 16. juuni 2011. aasta otsus 2013/103/EL Euroopa Liidu ja Rahvusvaheliste Raudteevedude Valitsustevahelise Organisatsiooni vahelise lepingu (Euroopa Liidu ühinemise kohta 9. mai 1980. aasta rahvusvahelise raudteeveo konventsiooniga (COTIF), mida on muudetud 3. juuni 1999. aasta Vilniuse protokolliga) allakirjutamise ja sõlmimise kohta (ELT L 51, 23.2.2013, lk 1).

                     (8)

                        Euroopa Parlamendi ja nõukogu 11. mai 2016. aasta direktiiv (EL) 2016/797 Euroopa Liidu raudteesüsteemi koostalitluse kohta (ELT L 138, 26.5.2016, lk 44).

                     (9)

                        Euroopa Parlamendi ja nõukogu 11. mai 2016. aasta direktiiv (EL) 2016/798 raudteeohutuse kohta (ELT L 138, 26.5.2016, lk 102).

    ---documentbreak---

               EUROOPA KOMISJON
            Brüssel,27.7.2018
            COM(2018) 559 final
            LISA
            järgmise dokumendi juurde:
            Ettepanek: Nõukogu otsus
            seisukoha kohta, mis võetakse Euroopa Liidu nimel Rahvusvahelise Raudteevedude Valitsustevahelise Organisatsiooni (OTIF) üldkogu 13. istungjärgul rahvusvahelise raudteeveo konventsioonis (COTIF) ja selle liidetes tehtavate teatavate muudatuste kohta

               LISA

               1.Sissejuhatus

               Rahvusvaheliste Raudteevedude Valitsustevahelise Organisatsiooni (OTIF) üldkogu 13. istungjärk toimub 25. ja 26. septembril 2018. Istungiga seotud dokumendid on saadaval OTIFi veebisaidil aadressil:

                  http://extranet.otif.org/en/?page_id=1071

               .

               2.Märkused päevakorrapunktide kohta

               1. päevakorrapunkt – Juhataja ja asejuhataja valimine

               Dokumendid: –

               Pädevus:  liidu (jagatud)

               Hääleõiguste kasutamine: liikmesriigid

               Seisukoht: –

               2. päevakorrapunkt – Päevakorra vastuvõtmine

               Dokumendid: SG-18028-AG 13/2.1; SG-18047-AG 13/2.2

               Pädevus:  liidu (jagatud ja ainupädevus)

               Hääleõiguste kasutamine: liit

               Seisukoht: toetada päevakorra kavandi vastuvõtmist.

               3. päevakorrapunkt – Volituste kontrollimise komitee moodustamine

               Dokumendid: –

               Pädevus:  liidu (jagatud)

               Hääleõiguste kasutamine: liikmesriigid

               Seisukoht: –

               4. päevakorrapunkt – Töökorraldus ja vajalikuks peetavate komiteede määramine

               Dokumendid: –

               Pädevus:  liidu (jagatud)

               Hääleõiguste kasutamine: liikmesriigid

               Seisukoht: –

               5. päevakorrapunkt – Kodukorra muutmine

               Dokumendid: SG-18030-AG 13/5

               Pädevus:  liidu (jagatud ja ainupädevus)

               Hääleõiguste kasutamine: liit

               Seisukoht: toetada üldkogu kodukorra muudatusi.

               OTIFi kodukorra kavandatavad muudatused on seotud dokumentide esitamise ja saatmisega, sõltumatute ekspertide osalemisega ning piirkondlike organisatsioonide õiguste kasutamist käsitlevate sätete täpsustamisega. Praegune kodukord võeti vastu enne seda, kui liit COTIFiga ühines, seepärast tuleb teatavaid sätteid ajakohastada, eriti neid, millega määratakse kindlaks kvoorum ja milles käsitletakse liidu hääletamisõigusi (artiklid 20 ja 21), et need vastaksid COTIFi artiklile 38 ja ELi-OTIFi lepingule. Muude kavandatavate muudatuste eesmärk on tagada, et üldkogu menetlus oleks nõuetekohane, võttes aluseks parimad olemasolevad rahvusvahelised tavad ja OTIFi tavad; neid muudatusi tuleks toetada.

               6. päevakorrapunkt – Peasekretäri valimine ajavahemikuks 1. jaanuarist 2019 kuni 31. detsembrini 2021

               Dokumendid: piiratud levitamiseks

               Pädevus:  liidu (jagatud)

               Hääleõiguste kasutamine: liikmesriigid

               Seisukoht: –

               7. päevakorrapunkt – OTIFi liikmesus – üldine olukord

               Dokumendid: SG-18032-AG 13/7

               Pädevus:  liidu (jagatud)

               Hääleõiguste kasutamine: –

               Seisukoht: –

               8. päevakorrapunkt – Koostöö rahvusvaheliste organisatsioonide ja ühendustega

               Dokumendid: SG-18048-AG 13/8

               Pädevus:  liidu (jagatud ja ainupädevus)

               Hääleõiguste kasutamine: liit

               Seisukoht:

               lükata tagasi OTIFi sekretariaadi ettepanek, millega üldkogu annab halduskomisjonile volituse luua konsulteerimise eesmärgil teiste rahvusvaheliste organisatsioonide ja ühendustega kontaktrühmi ja saata neid rühmi laiali ning juhtida selliste rühmade tööd.

               Teha ettepanek, et üldkogu peaks looma kooskõlas COTIFi artikli 13 lõikega 2 ajutise (st neljaks aastaks) komitee, kelle ülesanne on luua konsulteerimise eesmärgil teiste rahvusvaheliste organisatsioonide ja ühendustega kontaktrühmi ja saata neid rühmi laiali ning juhtida selliste rühmade tööd. Liidul peaks olema õigus osaleda ajutise komitee töös kooskõlas ühinemislepingu artikli 5 lõikega 1. Komitee tegevus peaks juhinduma OTIFi tööprogrammist ja olema sellega kooskõlas.

               OTIFi sekretariaadi ettepanek koosneb üldkogu otsusest, millega antakse halduskomisjonile volitus luua konsulteerimise eesmärgil teiste rahvusvaheliste organisatsioonide ja ühendustega kontaktrühmi ja saata neid rühmi laiali ning juhtida selliste rühmade tööd. Praeguses etapis toetab liit seda eesmärki, et võimaldada teatavat paindlikkust kõnealustes küsimustes. Siiski ei saa liit aktsepteerida ettepanekut kui sellist, kuna sellega antakse halduskomisjonile uus ülesanne, mis läheb kaugemale COTIFi artikli 15 lõikes 2 sätestatust, ilma et konventsiooni muudetaks ametlikult kooskõlas kohaldatava korraga.

               Liit toetab üldeesmärki, kuid soovitab üldkogul luua kooskõlas konventsiooni artikli 13 lõikega 2 ajutise komitee, kelle ülesanne on luua konsulteerimise eesmärgil teiste rahvusvaheliste organisatsioonide ja ühendustega kontaktrühmi ja saata neid rühmi laiali ning juhtida selliste rühmade tööd. Seoses sellega on oluline meeles pidada, et kõnealustel ülesannetel on kõigis valdkondades praktilised tagajärjed poliitika arendamisele OTIFi tasandil. Seega on vaja tagada, et liit on täielikult kaasatud nimetatud tegevustesse kooskõlas ühinemislepingu artikli 5 lõikega 1.

               Neli aastat peaks olema asjakohane ajavahemik, et hinnata enne aegumist, kas on saadud piisavalt kogemusi. Kui see on nii, võiks pärast vastavat ettevalmistustööd kaaluda konventsiooni muudatust struktuurse lahendusena, kooskõlas ühinemislepingu artikli 5 lõikega 1 antud liidu tagatistega.

               9. päevakorrapunkt – Eelarveraamistik

               Dokumendid: piiratud levitamiseks

               Pädevus:  liikmesriigid

               Hääleõiguste kasutamine: liikmesriigid

               Seisukoht: –

               Vastavalt ELi-OTIFi lepingu artiklile 4 ei tee liit makseid OTIFi eelarvesse ega osale kõnealuse eelarvega seotud otsuste tegemisel.

               10. päevakorrapunkt – Konventsiooni põhiosa osaline läbivaatamine: COTIFi läbivaatamise menetluse muutmine

               Dokumendid: SG-18035-AG 13/10

               Pädevus:  liidu (jagatud)

               Hääleõiguste kasutamine: liikmesriigid

               Seisukoht: toetada COTIFi artikli 34 lõigete 3–6 muudatusi ja toetada seletuskirja muudatusi.

               Vastavalt läbivaatamiskomitee 26. istungjärgu vastavate arutelude tulemusele on asjakohane ja vajalik toetada COTIFi kavandatavat muudatust, et sätestada üldkogu poolt vastu võetud lisade muudatuste jõustumiseks kindel ajavahemik (36 kuud) ja samuti paindlikkuse klausel, mis võimaldab pikendada sellist tähtaega igal üksikjuhul eraldi, kui üldkogu on COTIFi konventsiooni artikli 14 lõike 6 kohase häälteenamusega sedasi otsustanud.

               Ettepaneku eesmärk on parandada ja lihtsustada COTIFi läbivaatamise menetlust, et tagada konventsiooni ja selle lisade muudatuste järjepidev ja kiire rakendamine ning vältida praeguse aeganõudva läbivaatamismenetluse negatiivset mõju, sealhulgas sisemisi vastuolusid, kui läbivaatamiskomitee ja üldkogu poolt vastu võetud muudatused ei ole omavahel kooskõlas, ja väliseid vastuolusid, eelkõige liidu õigusega.

               11. päevakorrapunkt – CIMi ühtsete eeskirjade osaline läbivaatamine: peasekretäri aruanne

               Dokumendid: SG-18036-AG 13/11

               Pädevus:  liidu (jagatud ja ainupädevus)

               Hääleõiguste kasutamine: liit (kui hääletamine toimub)

               Seisukoht: võtta teadmiseks peasekretäri aruanne ja paluda peasekretäril esitada üldkogu 14. istungjärgul aruanne tolliküsimuste lahendamisel ja kaubaveodokumentide digiteerimisel saavutatud edu kohta ja vajaduse korral ettepanekud CIMi ühtsete eeskirjade muutmiseks.

               12. päevakorrapunkt – CUI ühtsete eeskirjade osaline läbivaatamine

               Dokumendid: SG-18037-AG 13/12

               Pädevus:  liidu (jagatud)

               Hääleõiguste kasutamine: liikmesriigid

               Seisukoht:

               toetada CUI ühtsete eeskirjade pealkirja muudatusi ning artiklite 1, 3, 5 (lõige 1), 5a (lõiked 1 ja 2), 7 (lõige 2), 8, 9 (lõige 1) ja 10 (lõige 3) muudatusi ning kiita heaks seletuskirja muudatused.

               Toetada CUI ühtsete eeskirjade muutmise eesmärgil COTIFi artiklite 2 (lõige 1, punkt a, punkt 3) ja 6 (lõike 1 punkt e) muudatusi.

               Vastavalt läbivaatamiskomitee 2018. aasta veebruari 26. istungjärgul heaks kiidetud muudatustele on asjakohane ja vajalik toetada CUI ühtsete eeskirjade muudatusi, mille eesmärk on täpsustada CUI ühtsete eeskirjade kohaldamisala, sätestades artiklis 3 mõiste „rahvusvaheline raudteeliiklus“, mis on „liiklus, mille jaoks on vaja kasutada rahvusvahelist raudteeliini või mitut järjestikust riigisisest raudteeliini, mis asuvad vähemalt kahes liikmesriigis ja mida koordineerivad asjaomased taristuettevõtjad“, ja muutes vastavalt artiklit 1 (kohaldamisala), säilitades ühtlasi seose CIVi ja CIMi ühtsete eeskirjadega. Eesmärk on tagada, et CUI ühtseid eeskirju kohaldatakse süstemaatilisemalt nende kavandatud eesmärgi, st rahvusvahelise raudteeliikluse jaoks.

               Kavandatavad muudatused on kooskõlas liidu õigustiku määratluste ja sätetega, mis käsitlevad raudteetaristu haldamist ja taristuettevõtjatevahelist koordineerimist (nt direktiivi 2012/34/EL (uuesti sõnastatud) artiklid 40, 43 ja 46). Artikli 8 (ettevõtja vastutus) jaoks kavandatud muudatus on redaktsiooniline ega mõjuta sätte ulatust ega sisu. Artikli 9 ning artiklite 3, 5, 5a, 7 ja 10 jaoks esitatud kavandatavad muudatused on üksnes redaktsioonilised.

               13. päevakorrapunkt – ATMFi ühtsete eeskirjade osaline läbivaatamine

               Dokumendid: SG-18038-AG 13/13

               Pädevus:  liidu (ainupädevus)

               Hääleõiguste kasutamine: liit

               Seisukoht: toetada OTIFi sekretariaadi esildatud ATMFi ühtsete eeskirjade osalist läbivaatamist.

               Läbivaatamiskomitee 26. istungjärgul võeti ATMFi ühtsete eeskirjade osaline läbivaatamine vastu järgmistel põhjustel. See läbivaatamine eeldas aga ATMFi ühtsete eeskirjade artiklitesse 1, 3 ja 9 teatavate väikeste redaktsiooniliste või keeleliste muudatuste tegemist, mis ei kuulu läbivaatamiskomitee pädevusse. Seega peaks need muudatused vastu võtma üldkogu

               ATMFi ühtsete eeskirjade sätted on kooskõlas Euroopa Liidu koostalitlusvõime direktiiviga 2008/57/EÜ ja ohutusdirektiivi 2009/49/EÜ osaga. Neljanda raudteepaketi vastuvõtmisega muutis liit mitmeid selle õigustiku sätteid. Komisjoni, OTIFi sekretariaadi ja asjaomase töörühma analüüsi alusel koostati need ATMFI ühtsete eeskirjade artikleid 2, 3a, 5, 6, 7, 10, 10b, 11 ja 13 puudutavad muudatused, et ühtlustada terminoloogiat uute ELi sätetega ja võtta arvesse ELi menetluslikke muudatusi, eelkõige asjaolu, et Euroopa Liidu Raudteeamet on pädev andma välja veeremilube. Muutmisettepanekud ei mõjuta ATMFi põhikontseptsiooni.

               14. päevakorrapunkt – Uus liide H, mis käsitleb rongide ohutut käitamist rahvusvahelises liikluses

               Dokumendid: SG-18039-AG 13/14.1; SG-18040-AG 13/14,2

               Pädevus:  liidu (ainupädevus)

               Hääleõiguste kasutamine: liit

               Seisukoht:

               toetada ((SG-18039-AG 13/14.1) COTIFisse uue lisa H (mis käsitleb rongide ohutut käitamist rahvusvahelises liikluses) lisamist ja seletuskirja muudatusi.

               Toetada (SG-18040-AG 13/14.2) uue lisa H lisamise eesmärgil COTIFi artiklite 2 (lõige 1), 6 (lõige 1), 20 (lõiked 1 ja 2), 33 (lõiked 4 ja 6) ja 35 (lõiked 4 ja 6) muudatusi ning seletuskirja muudatusi.

               Uue lisa H kavandis esitatakse sätted, mis reguleerivad rongide ohutut käitamist rahvusvahelises liikluses, eesmärgiga ühtlustada COTIFi liidu õigustikuga ja toetada koostalitlust väljaspool Euroopa Liitu. Kavandatav tekst on kooskõlas uue ohutusdirektiivi (EL) 2016/798 sätetega ja seonduvate teiseste õigusaktidega. Nagu juba märgitud, on kõnealuse uue lisa H lisamiseks vaja muuta ka teatavaid COTIFi sätteid.

               Kavandatud tekstid esitatakse üldkogule vastavalt läbivaatamiskomitee 26. istungjärgul tehtud otsusele ja need on täielikult kooskõlas liidu seisukohaga, mida kaitsti läbivaatamiskomitees.

               15. päevakorrapunkt – Üldine arutelu vajaduse üle ühtlustada juurdepääsutingimusi

               Dokumendid: SG-18041-AG 13/15

               Pädevus:  liidu (ainupädevus)

               Hääleõiguste kasutamine: liit

               Seisukoht: toetada OTIFi sekretariaadi ettepanekut anda peasekretärile volitus jätkata tööd rahvusvahelisele raudteevõrgule juurdepääsemise tingimusi käsitleva mittesiduva õigusraamistiku arendamisel (kooskõlas dokumendi SG-18041-AG 13/15 VI jaos esitatud suunistega) õigusekspertide töörühmas koostöös pädevate rahvusvaheliste organisatsioonide ja ühendustega.

               Raudteevõrgu juurdepääsutingimusi reguleeritakse ELi tasandil Euroopa Parlamendi ja nõukogu 21. novembri 2012. aasta direktiiviga 2012/34/EL, millega luuakse ühtne Euroopa raudteepiirkond (uuesti sõnastatud). Kooskõlas läbivaatamiskomitee 2018. aasta veebruari 26. istungjärgul peetud aruteludega on asjakohane jätkuvalt toetada algatust, millega OTIF arendab välja raudteevõrgule juurdepääsemise tingimusi käsitleva mittesiduva õigusraamistiku kui vahendi, millega hõlbustada ja täiustada rahvusvahelist raudteeliiklust väljaspool ELi.

               16. päevakorrapunkt – Ühtne raudteeõigus – Peasekretäri aruanne

               Dokumendid: SG-18042-AG 13/16

               Pädevus:  liidu (jagatud)

               Hääleõiguste kasutamine: liikmesriigid

               Seisukoht:

               võtta teadmiseks peasekretäri aruanne ja paluda peasekretäril jätkata UNECEga koostööd ühtse raudteeõiguse algatuse valdkonnas.

               Anda halduskomisjonile volitus võtta järelmeetmeid seoses ühist raudteeõigust käsitleva UNECE algatusega ja esitada võimaluse korral nõuandev arvamus üldiste poliitikameetmete kohta ning anda õigusekspertide töörühmale volitus võtta järelmeetmeid seoses ühist raudteeõigust käsitleva UNECE algatusega ja esitada vajaduse korral õigusküsimusi käsitlev nõuandev arvamus.

               Paluda peasekretäril ja õigusekspertide töörühmal halduskomisjoniga konsulteerides kaaluda ja pakkuda välja võimalusi, kuidas OTIFi saaks kaasata selliste siduvate õigusvahendite haldamisse, millega võetakse üle kaupade vedamise lepingu kohane ajutine õiguskord ja mida arendatakse ühist raudteeõigust käsitleva UNECE algatusega, ning paluda peasekretäril esitada aruanne üldkogu 14. istungjärguks.

               Kuigi üks rahvusvaheline õiguskord võib olla eeliseks Euraasia raudteeliikluse seisukohast võrreldes praeguse kahe õigussüsteemiga, saab sellist korda arendada üksnes siis, kui OSJD ja OTIF ning nende liikmed võtavad selge kohustuse ja osalevad selles, vastasel juhul loodaks kolmas rahvusvaheline õiguskord ning rahvusvaheline raudteeõigus muutuks veelgi killustatumaks. Seega on enne tervikliku õigussüsteemi loomist vaja, et olemasolevad organisatsioonid teeksid eelneva poliitilise otsuse selle eesmärgi kooskõlastamiseks. Seega on vajalik ja asjakohane tagada OTIFi jätkuv osalemine selles protsessis, eelkõige selle halduskomisjoni ja õigusekspertide töörühma tegevuse kaudu ning esitades üldkogu järgnevatele istungitele aruandeid UNECE tasandil tehtava töö kohta.

               17. päevakorrapunkt – Õigusekspertide töörühm

               Dokumendid: SG-18046-AG 13/17

               Pädevus:  liidu (jagatud)

               Hääleõiguste kasutamine: liikmesriigid

               Seisukoht:

               toetada õigusekspertide nõuandva töörühma loomist, et koostada konventsiooni muutmise või täiendamise ettepanekuid, anda õigusalast nõu ja abi, edendada ja lihtsustada COTIFi toimimist ja rakendamist, jälgida ja hinnata COTIFi kohaldamist ja rakendamist, toimida OTIFi liikmete jaoks foorumina, kus tõstatada ja arutada asjakohaseid õigusküsimusi.

               Anda peasekretärile volitus esitada töörühma järeldusi ja ettepanekuid OTIFI pädevatele organitele arutamiseks ja/või otsustamiseks.

               Paluda peasekretäril esitada üldkogu 14. istungjärgul aruanne töörühma tegevuse kohta.

               Vastavalt läbivaatamiskomitee 2018. aasta veebruari 26. istungjärgu vastavate arutelude tulemusele on asjakohane toetada alalise õigusekspertide töörühma loomist OTIFI juurde, et lihtsustada ja hõlbustada praeguste organite õigusalast tööd ja tagada COTIFi tõhus juhtimine.

               18. päevakorrapunkt – Aruanne halduskomisjoni tegevuse kohta ajavahemikul 1. oktoobrist 2015 kuni 30. septembrini 2018

               Dokumendid: piiratud levitamiseks

               Pädevus: liidu (jagatud)

               Hääleõiguste kasutamine: liikmesriigid

               Seisukoht: –

               19. päevakorrapunkt – Halduskomisjoni valimine ajavahemikuks 1. oktoobrist 2018 kuni 30. septembrini 2021 (koosseis ja esimees)

               Dokumendid: piiratud levitamiseks

               Pädevus:  liidu (jagatud)

               Hääleõiguste kasutamine: liikmesriigid

               Seisukoht: –

               20. päevakorrapunkt – Üldkogu 14. istungjärgu esialgne kuupäev

               Dokumendid: –

               Pädevus:  –

               Hääleõiguste kasutamine: –

               Seisukoht: –

               21. päevakorrapunkt – Muud küsimused

               Dokumendid: –

               Pädevus:  –

               Hääleõiguste kasutamine: –

               Seisukoht: –

               22. päevakorrapunkt – Üldkogu mis tahes volitused

               Dokumendid: täiendada.

               Pädevus:  täiendada.

               Hääleõiguste kasutamine: täiendada.

               Seisukoht: täiendada.

               23. päevakorrapunkt – Vajaduse korral komisjoni aruanded

               Dokumendid: –

               Pädevus:  –

               Hääleõiguste kasutamine: –

               Seisukoht: –

               24. päevakorrapunkt – Otsuste, volituste, soovituste ja muude üldkogu dokumentide vastuvõtmine (lõppdokument)

               Dokumendid: –

               Pädevus:  liidu (jagatud ja ainupädevus)

               Hääleõiguste kasutamine: liit

               Seisukoht: nagu on märgitud asjakohastes päevakorrapunktides.